སྒྲུབ་གྲྭ་བར་དུས་འཁོར་སྒྲུབ་གྲྭ་དང་།རྡོར་སེམས་སྒྲུབ་གྲྭ་གཉིས་ཡོད་ལ།དུས་འཁོར་སྒྲུབ་གྲྭའི་དགེ་འདུན་པ་རྣམས་ཀྱི་ཐུགས་དམ་མཉམ་བཞེས་ཀྱི་གཙོ་བོ་དུས་བཞིར་ཆད་མེད་དཔལ་མཆོག་དུས་ཀྱི་འཁོར་ལོའི་བསྐྱེད་རིམ་བྱང་ཆུབ་བཞི་དང་།རྫོགས་རིམ་སྦྱོར་བ་ཡན་ལག་དྲུག་གཙོ་བོ་ཡིན་ལ།དེ་ཡང་རྗེ་བཙུན་ཐམས་ཅད་མཁྱེན་པ་ཏཱ་ར་ནཱ་ཐས་མཛད་པའི་ཁྲིད་ཡིག་མཐོང་བ་དོན་ལྡན་དང་།དེའི་ལྷན་ཐབས་འོད་བརྒྱ་འབར་བ།ཟུང་འཇུག་རབ་གསལ།ཐུབ་བསྟན་དགེ་ལེགས་རྒྱ་མཚོའི་སྒོམ་རིམ་གྲུབ་པའི་ལམ་བཟང་སོགས་ཀྱི་སྟེང་ནས་ཉམས་ཁྲིད་མནོས་ཏེ།ལོ་གསུམ་རིང་ཉམས་ལེན་ཚད་ལྡན་གནང་བཞིན་ཡོད་པ་མ་ཟད།གཞན་ཡང་དཔལ་ལྡན་ཤངས་བའི་ཆོས་བཀའ་ཡོངས་རྫོགས་དང༌།ཟབ་ལམ་ནི་གུརྒྱུད་སྡེ་སོ་སོའི་བསྙེན་སྒྲུབ་ཡང་ཚད་ལྡན་བླ་མ་གོང་མའི་ཕྱག་ལེན་ལྟར་གནང་བཞིན་ཡོད།རྡོར་སེམས་སྒྲུབ་གྲྭ་བ་རྣམས་ཀྱིས་ལོ་གཅིག་རིང་དམ་མཚམས་ཀྱིས་རྡོ་རྗེ་སེམས་དཔའི་ཡིག་བརྒྱ་བྱེ་བ་དང་།ཁ་སྐོང་སྦྱིན་བསྲེག་དང་བཅས་པ་ལོ་ལྟར་ཆད་མེད་གནང་བཞིན་ཡོད།